
ועדת הכספים

14.6.2010


הכנסת השמונה עשרה






נוסח לא מתוקן

מושב שני

פרוטוקול מס' 419

מישיבת ועדת הכספים

יום שני, ב בתמוז התש"ע (14 ביוני 2010), שעה 10:25

סדר היום:

1.
תקנות הפיקוח על שירותים פיננסיים (קופות גמל) (רכישה ומכירה של ניירות ערך) (תיקון מס' 3), התש"ע-2009

2.
תקנות הפיקוח על שירותים פיננסיים (קופת גמל בניהול אישי) (תיקון מס' 2),

התש"ע-2009

נכחו:

חברי הוועדה:

משה גפני – היו"ר

יעקב אדרי

מגלי והבה

יצחק וקנין

אמנון כהן

ראלב מג'אדלה

ציון פיניאן

מוזמנים:

ענת פייער, אגף שוק ההון, משרד האוצר

רו"ח הילה גלוזמן,  משרד האוצר

עו"ד רונן סולומון, מנהל תחום פיננסים ושוק ההון, איגוד לשכות המסחר

אלעד בנבג'י, מנכ"ל משותף, איגוד חברי הבורסה

עו"ד ורד פיליכובסקי, יועצת משפטית, איגוד חברי הבורסה

עו"ד אמיר שרף, יועץ משפטי, איגוד חברי הבורסה

ברכיה רוזנברג, בנק לאומי לישראל

ייעוץ משפטי:

מרב תורג'מן

מנהל הוועדה:

טמיר כהן

רשמה וערכה:

אהובה שרון – חבר המתרגמים בע"מ

1.
תקנות הפיקוח על שירותים פיננסיים (קופות גמל) (רכישה ומכירה של ניירות ערך) (תיקון מס' 3), התש"ע-2009

2.
תקנות הפיקוח על שירותים פיננסיים (קופת גמל בניהול אישי) (תיקון מס' 2),

התש"ע-2009

היו"ר משה גפני:


אני פותח את ישיבת ועדת הכספים. על סדר היום תקנות הפיקוח על שירותים פיננסיים (קופות גמל) (רכישה ומכירה של ניירות ערך) (תיקון מס' 3), התש"ע-2009 ותקנות הפיקוח על שירותים פיננסיים (קופת גמל בניהול אישי) (תיקון מס' 2), התש"ע-2009.

ענת פייער:

מונחת כאן בקשה לתיקון התקנות האלה. התקנות האלה בעצם נכנסו לתוקף בראשית שנת 2009 וקבעו שגוף מוסדי -  כלומר, קופת גמל, חברת ביטוח או קרן פנסיה – שמעונין לרכוש או למכור ניירות ערך עבור העמיתים נדרש לבצע הליך תחרותי ובכל מקרה הוא מוגבל בהיקף העסקאות הברוקרג' שהוא מבצע מול חבר בורסה שהוא צד קשור אליו. כלומר, חבר בורסה שהוא מאותה קבוצה וקשור לקרן הפנסיה או לקופת הגמל.


אז נקבעה כהוראת שעה מגבלה בשיעור של 20 אחוזים מהיקף עסקאות הברוקראג'. כלומר, כאשר קופת גמל מבקשת או מבצעת עסקאות ברוקראג' במהלך השנה, עד 20 אחוזים, היא יכולה לבצע את עסקאות הברוקראג' האלה מול חבר בורסה שהוא צד קשור לקופת הגמל.

אמנון כהן:

כך היה עד היום?

ענת פייער:

זה נכנס לתוקף בראשית 2009 וזה בעצם נכנס לתוקף כהוראת שעה שהוארכה עד ה-30 ביוני 2010. אנחנו מבקשים להאריך את הוראת השעה הזאת שקובעת את המגבלה של 20 אחוזים, כך שהיא תהפוך להוראה קבועה.


חשוב לציין שבמקביל, לפני מספר חודשים, עבר תיקון דומה לגבי קרנות נאמנות, תיקון של הרשות לניירות ערך, שבעצם קבע מגבלה קבועה בשיעור של 20 אחוזים ביחס לרכישת ניירות ערך של קרנות נאמנות באמצעות צד קשור.


אנחנו מבקשים שהוראת השעה הזאת תהפוך להוראה קבועה של 20 אחוזים.


בכל מקרה אנחנו מבקשים לקבוע, בדומה למה שנקבע ביחס לקרנות נאמנות, ששיעור העמלה שמשלמת קופת גמל או חברת ביטוח או קרן פנסיה לחבר בורסה שהוא צד קשור אליה, שיעור העמלה לא יעלה על גובה העמלה שמשלמת קופת הגמל לחבר בורסה שהוא לא צד קשור.

אמנון כהן:

באיזה גובה העמלה היום?

ענת פייער:

יש תעריפים. זה משתנה בהתאם לסוג נייר הערך.

אמנון כהן:

כי בחוק ניירות ערך הגבלנו את העמלות.

ענת פייער:

זה אותו הדבר. כמו בקרנות.

מגלי והבה:

מה נעשה עם אלה שכבר עשו לפני התקנה?

ענת פייער:

בכל מקרה, הן חייבות החל מפברואר 2009 להיות במגבלה של 20 אחוזים.

מגלי והבה:

אני שואל על לפני.

ענת פייער:

לפני כן הם יכלו לרכוש יותר באמצעות צד קשור, אבל בכל מקרה, גם לפני זה הייתה הוראה שקבעה – וההוראה הזאת נמשכת – שהם חייבים לבצע הליך תחרותי בפרוצדורה שאושרה על ידי ועדת ההשקעות של קופת הגמל. כלומר, גם אז היו כבר כללים שהסדירו את כל התהליך של בחירת חבר הבורסה. היו צריכים לבצע הליך תחרותי, הם צריכים לפרסם באתר האינטרנט שלהם איך הם משלמים את זה לחברי הבורסה השונים. כלומר, כבר היה תהליך מסוים ומסודר שהוא מפוקח על ידי ועדת ההשקעות של הגוף המוסדי.

אמנון כהן:

בחוק של רשות ניירות ערך אנחנו גם הסדרנו את הנושא של העמלות לגבי כל פעולה ופעולה, כך שזה יהיה במכרז. 

ענת פייער:

גם כאן. 

אמנון כהן:

לא ראיתי.

ענת פייער:

כאן זה  בכל מקרה. זה עבר בראשית 2009 כאשר בכל מקרה גוף מוסדי  חייב לבצע הליך תחרותי והוא פונה לפחות לבין שלושה או ארבעה מתמודדים. אנחנו לא קוראים לזה מכרז אלא אנחנו קוראים לזה הליך תחרותי. זה הליך שמפוקח, מוסדר ומבוצע על ידי ועדת ההשקעות. בכל מקרה חייבים לבצע הליך תחרותי. זאת ההוראה הישנה. זה משהו שמופיע בתקנות. אם מסתכלים על התיקון, באמת כתוב שם בתקנה למשל 1(ב)(2) ש"העמלה שתשולם לצד קשור בשל רכישה או מכירה כאמור, לא תעלה על עמלה שתשולם לזוכה בהליך התחרותי". כלומר, חייבים לבצע את זה. הם קראו לזה מכרז ואנחנו קוראים לזה הליך תחרותי.

היו"ר משה גפני:


תודה רבה. רבותיי, אני מביא לאישור את תקנות הפיקוח על שירותים פיננסיים (קופות גמל) (רכישה ומכירה של ניירות ערך) (תיקון מס' 2), התש"ע-2009.  אני מדבר על שני הסעיפים.

ה צ ב ע ה

התקנות אושרו פה אחד

תודה רבה. הישיבה נעולה.


סליחה, אני מחדש את הישיבה. 

מרב תורג'מן:

אלה שתי תקנות נפרדות.

היו"ר משה גפני:


חשבתי שמספיק שאני אומר שאני מצביע על שתיהן.

מרב תורג'מן:

לא.

היו"ר משה גפני:


בסדר. אני מדבר עכשיו על הסעיף השני, תקנות הפיקוח על שירותים פיננסיים (קופות גמל בניהול אישי) (תיקון מס' 2), התש"ע-2009.

ה צ ב ע ה

התקנות אושרו

תודה רבה.

הישיבה ננעלה בשעה 10:30

